text: Stort lager af speed gav 13 års fængsel
  19 december 2012 kl. 10.29
  En lejlighed i Holsted var lager for landsdækkende salg af amfetamin. 41-årig har tilstået kriminaliteten.
  En af de hidtil største sager om amfetamin er blevet afgjort med en fængselsstraf på 13 år.
  En 41-årig mand har tilstået, at han har håndteret ikke mindre end 46 kilo af stoffet.
  I dommen indgår også, at han havde en pistol.
  - Der blev fundet omkring 15 kilo amfetamin i lejligheden i Holsted, fortæller anklager Alexander Fält Dzougov fra politiets særlige enhed Task Force Øst, som bekæmper kriminalitet i rocker- og bandemiljøet.
  Desuden fandt betjente rester af emballage, og på den måde er mængden blevet beregnet til i alt 46 kilo.
  Den dømte boede i Brørup, men er oprindelig fra København.
  Det var i slutningen af marts, at den 41-årige blev anholdt efter en længere efterforskning.
  